नेपाल में ताज़ा संघर्ष; कई मारे गए\nसेना के प्रवक्ता का कहना था कि दक्षिण पश्चिमी हिस्से में सुरक्षा कार्रवाई में 29 विद्रोही मारे गए हैं.

दूसरी ओर नेपाल के पूर्वी हिस्से में माओवादियों के एक अलग हमले में 14 पुलिसकर्मी मारे गए हैं.

जनवरी में माओवादियों के साथ युद्धविराम की समाप्ति की घोषणा के बाद से हिंसा में भारी वृद्धि हुई है.

बीबीसी के चार्ल्स हैवीलैंड का कहना है कि ये मंगलवार नेपाल के सबसे अधिक हिंसा भरे दिनों में से एक है.

सेना के एक प्रवक्ता का कहना था कि विद्रोहियों के 20 शव बरामद कर लिए गए हैं.

उनका कहना था कि इस अभियान में सेना को कोई क्षति नहीं उठानी पड़ी है. हालांकि विद्रोहियों ने इस पर कोई टिप्पणी नहीं की है.

एक अन्य घटना में राजधानी काठमांडू से लगभग 500 किलोमीटर दूर झापा ज़िले में एक पुलिस स्टेशन पर माओवादियों के हमले में 13 पुलिसकर्मी मारे गए.

एक सरकारी अधिकारी भोला सिवाकोटी ने समाचार एजेंसी एपी को बताया कि विद्रोही एक बस में आए थे और उन्होंने पुलिस स्टेशन पर हमला किया.

ये झड़पें माओवादियों के देशव्यापी नाकाबंदी समाप्ति की घोषणा के दो दिन बाद हुईं हैं.

ग़ौरतलब है कि पिछले सप्ताह माओवादियों ने नेपाल नरेश ज्ञानेंद्र के शासन को समाप्त करने के लिए अनिश्चितकाल के लिए देशव्यापी नाकाबंदी की घोषणा की थी.

दूसरी ओर नेपाल सरकार ने माओवादियों को क्षमादान का प्रस्ताव रखा था. 

\n\ntl;डॉ:
नेपाल के अधिकारियों का कहना है कि ताज़ा संघर्ष में कम से कम 36 पुलिसवाले और माओवादी मारे गए हैं.